Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Lielbritānijas Aizsardzības ministrija secinājusi, ka Krievijas karaspēkam Ukrainā dota komanda virzīties uz priekšu vairumā sektoru, bet tam ir grūtības panākt lielu izrāvienu frontes līnijā, jo neizdodas sakopot pietiekamu uzbrukuma kaujas spēku kādā no līnijām, lai panāktu izšķirošu ietekmi. “jauniesaukto izmantošana pieaugošās militārās aktivitātes laikā, lai uzbruktu noteiktos apgabalos, varētu būt līdzeklis vājo vietu pārbaudei Ukrainas pozīcijās," norādīts ziņojumā. Luhanskas apgabala kara administrācijas vadītājs Serhijs Haidajs šodien pavēstīja, ka Ukrainas Luhanskas apgabala vietējās varasiestādes tuvāko dienu laikā sagaida Krievijas karaspēka masīvus uzbrukumus, jo tam ir dota pavēle sasniegt apgabala administratīvo robežu. Krievijas karaspēks tur jau lielā skaitā savilcis dzīvo spēku un tehniku, norādīja apgabala vadītājs.
===============================================
Vācija parakstījusi līgumus ar uzņēmumu "Rheinmetall" par munīcijas piegādi zenītartilērijas tankiem "Gepard", ko tā iepriekš bija piegādājusi Kijivai. Par to šodien ziņoja Vācijas aizsardzības ministrs Boriss Pistoriuss. Pirms NATO ministru sanāksmes Briselē viņš teica, ka ir ļoti priecīgs, ka Vācija spēs garantēt šīs svarīgās pretgaisa aizsardzības daļas piegādes. Vācija pati tankus "Gepard" pārtrauca izmantot 2010.gadā un pie jaunas munīcijas jautājuma strādājusi vairākus mēnešus. Savukārt Norvēģija piegādās Ukrainai astoņus tankus "Leopard 2", tā šodien paziņojis Norvēģijas aizsardzības ministrs Bjerns Arilds Grams. Ministrs ar šādu paziņojumu nāca klajā Briselē, kur uz sanāksmi pulcējas Ukrainas Aizsardzības kontaktgrupa, kas organizē ieroču piegādi Ukrainai. Papildus tankiem "Leopard 2" Norvēģija piegādās Ukrainai arī četrus specializētos tankus, munīciju un rezerves daļas.
=============================================== 
++++++++++++++++++++++++++++++++++++++++++++++
Valdība šodien atbalstīja 47 530 eiro piešķiršanu militāri patriotiskajām organizācijām dažādu projektu īstenošanai. Lai saglabātu militārās vēstures liecības, Aizsardzības ministrijai no sava budžeta pārskaitīs finansējumu Latvijas Nacionālo karavīru biedrībai, Latviešu strēlnieku apvienībai, Latvijas Nacionālo partizānu apvienībai un Latviešu virsnieku apvienībai. Aizsardzības ministrija noslēgs vienošanos ar katru minēto biedrību, paredzot piešķirto līdzekļu izlietojuma kontroli.
===============================================
Latgales partijas kongress notika 20.janvārī, bet tikai šodien ziņu lentās parādījās informācija par tā rezultātiem. Ar partijas kongresa lēmumu izdarītas izmaiņas Latgales partijas vadībā, par tās vadītāju ievēlot Sergeju Maksimovu, par to žurnālistus informēja partijas līdzpriekšsēdētājs Jānis Lāčplēsis. Kongresā tika apspriesta iespēja apvienoties ar partiju "Jaunā Vienotība" un pat izvirzīti pārstāvji šīm sarunām. Ja par Latgales partijas valdes priekšsēdētāju ievēlēja Maksimovu, tad par līdzpriekšsēdētāju kļuvis agrākais partijas vadītājs Jānis Lāčplēsis. Valdē ievēlēti arī Aldis Adamovičs, Vitālijs Aizbalts, Alīna Gendele, Dainis Platacis un Maruta Plivda. =============================================== Paužot solidaritāti ar ukraiņu tautu un apliecinot atbalstu cīņā ar agresoru par mieru un neatkarību, Daugavpils valstspilsētas pašvaldības iestādes aicina apmeklēt virkni pasākumu:
15. februārī plkst. 18.00 Daugavpils Kultūras pilī būs skatāma visu laiku izcilākā baleta pērle – „Žizele” – Harkivas Nacionālā akadēmiskā operas un baleta teātra (Ukraina) izpildījumā. 
No 20. līdz 28. februārim Latgales Centrālajā bibliotēkā un tās filiālēs notiks literatūras izstādes “Karam atbildēt ar vārdu…”. 
Daugavpils valstspilsētas pašvaldības ēkā, Krišjāņa Valdemāra ielā 1, pirmajā stāvā no 22. februāra līdz 13. martam varēs apskatīt ukraiņu mākslinieku darbu izstādi no Daugavpils Marka Rotko mākslas centra kolekcijas. 
No 23. līdz 26. februārim vakara tumšajās stundās Vienības nams tiks izgaismots Ukrainas karoga krāsās. Savukārt 24. februārī plkst. 16.00 Vienības nama otrā stāva foajē tiks atklāta ukraiņu mākslinieka Ivana Vitjuka izstāde, kura būs apskatāma līdz marta beigām.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.